Veebipõhine test

**Veebipõhised testid** on internetis asuv tasuta või tasulise teenusena kasutatav küsimuste kogum, mis on teadmiste- või enesekontrolliks.

Testid on küsimustikud, mille täitmise järel kasutaja saab kohest tagasisidet testi sooritamise kohta. Veebipõhised testid on testid, mida on võimalik lahendada internetis. Veebipõhine test võib olla loodud veebis või arvutis.

Testimise esmane eesmärk on saada õppurite teadmiste kohta valiidset, usaldusväärset ja kasulikku informatsiooni. 

Testide koostamiseks on erinevaid viise. Enesekontrollitestide loomiseks mõeldud rakendused võimaldavad õpetajal koostada teste, kus õppija saab oma teadmisi kontrollida ja automaatset tagasisidet näha. Selliste testide puhul vastuseid tavaliselt ei salvestata ning õpetaja õppijate tulemusi ei näe (näiteks programmiga HotPotatoes loodud ja veebi üles laaditud testid).

Teist tüüpi süsteemid võimaldavad lisaks testide koostamisele ka tulemuste salvestamist. Õpetaja saab kõigi oma õppijate vastustest ülevaate. Vastavad tööriistad võivad kuuluda tervikliku õpihaldussüsteemi koosseisu või eksisteerida eraldiseisvate moodulitena, kus üks keskkond on mõeldud testide loomiseks ja teine nende läbiviimiseks.

Paljud platvormid toetavad testide põimumist teise keskkonda, mis võimaldab ühes keskkonnas loodud interaktiivset testi kuvada otse teises veebikeskkonnas (näiteks Moodle). 

Testide ja küsimuste puhul on olulised standardid. Küsimuste ja testide koostamist reguleerib IMS Question and Test Interoperability spetsifikatsioon (IMS QTI). "Standardeid järgivate vahendite puhul hoitakse küsimusi testidest eraldi. See võimaldab küsimusi taaskasutada – õpetaja saab valida küsimuste baasist sobivad küsimused ning panna neist kokku testi. Lihtsamate vahendite puhul, mis standardeid ei järgi, on küsimused testiga seotud." 

## Küsimuste tüübid

Küsimuste tüübid jagatakse tavaliselt kaheks: objektiivsed küsimused ja esseeküsimused. Objektiivsed küsimused (*objective items*) on küsimused, mille puhul õpilane valib õige vastuse etteantud variantide hulgast või annab lühikese (ühe-kahesõnalise) vastuse. Nimetus tuleneb hindamise objektiivsusest – kuna õige vastus on eelnevalt kindlaks määratud, saavad kõik samamoodi vastanud õppijad võrdse tulemuse ning hindaja subjektiivne arvamus tulemust ei mõjuta. Seevastu esseeküsimused ehk vabavastusega küsimused võimaldavad õppijal vastata vabas vormis, mis nõuab tavaliselt inimkontrolli ja subjektiivset hindamist.

Järgnevalt on esitatud 6 enimkasutatavat küsimuse tüüpi. Igal keskkonnal on oma eripärad ja võimalused, mis võimaldavad luua ka teist tüüpi küsimusi (näiteks HotPotatoese ristsõnad). IMS QTI standardi 2.1 versioon eristab näiteks 16 erinevat küsimuse tüüpi 

* Valikvastustega küsimused (*multiple choice*) koosnevad probleemist ja selle võimalikest lahendustest. Õigeid lahendusi võib olla üks või mitu. Ühe õige lahendusega küsimuse vastuse märkimiseks kasutatakse nn raadionuppu (*radio button*), mitme õige vastusega küsimuse puhul märkeruutu (*checkbox*).
* Kõrvutamisülesanded (*match* või *associate*) koosnevad kahte tulpa paigutatud objektidest (sõna, pilt, arv, sümbol). Vastaja peab esimeses tulbas olevatele objektidele leidma vaste teises tulbas olevate objektide seast.
* Alternatiivvastusega küsimused on küsimused, millel on kaks vastusevarianti. Õppija peab otsustama, kas esitatud väide on tõene või väär, õige või vale, jah või ei, korrektne või mittekorrektne jne.
* Lühivastusega küsimused ja lõpetavad küsimused on vabavastuselist tüüpi küsimused, kus vastuseks võib olla sõna, fraas, sümbol, number. Sisuliselt on mõlemad samad, aga esimene on esitatud küsimuse vormis, teise puhul on antud lause algus ja vastaja peab kirjutama lause lõpu.
* Esseeküsimused (*extended text* või mõnel pool ka *essay box)* eeldavad vastajalt oma sõnadega küsimusele vastamist. Õppija esitab oma vastused, ideed, tõekspidamised, hinnangud vabas vormis. On nii kitsendatud kui ka laiendatud esseeküsimusi. Kitsendatud vastusega esseeküsimusi piiratakse vastuse pikkuse ja väga konkreetset vastust nõudva küsimusega.
* Lünktekstid võivad olla valik- või lühivastustega. Teksti sees on lüngad, mille vastaja peab täitma. Valikvastustega teksti puhul on rippmenüüst võimalik valida üks õige vastus, mis sobib lünka. Lühivastustega tekstis tuleb õppijal sisestada keeleliselt õiges vormis sõna.

## Vaata ka
* Quiz
* Web-based

## Viited

## Välislingid
* Sõna "test" eestikeelne tähenduse seletus 
* Test (assesment) ingliskeelses Wikipedias
* IMS Question and Test Interoperability spetsifikatsioon
* TATS
* PETS 
* Moodle
* Hot Potatoes 
* Hot Potatoese eestikeelne juhend

Enesekontrolli teste ja harjutusi võimaldavad sisupakettide koostamise vahendid:
* eXe Learning 
* CourseLab 
* LeMill 
* Quizlet 
* PurposeGames